SKRIFTLIG FORESPØRGSEL E-3340/00

af Monica Frassoni (Verts/ALE) til Kommissionen

(25. oktober 2000)

Om: Turismebyggeri ved Monte Russu-kysten i Aglientu kommune, Sardinien (Italien)

Kommunalrådet i Aglientu (Sassari, Italien) godkendte den 9. juni 2000(1) en plan om udstykning med henblik på turismebyggeri (hoteller, ferielejligheder, privatboliger, tjenester) med et samlet volumen på godt 95 000 kubikmeter, der er udarbejdet af selskabet Lido dei coralli, og som angår Monte Russo-kysten.

Den pågældende kyststrækning befinder sig i et område af europæisk interesse, Monte Russu (kode ITB00006), landskabet er fredet (lovdekret 490/1999), og er i den sardiske regionallov 31/1989 udpeget som naturpark. Desuden er området genstand for en bevaringsforanstaltning, der modtager EU-finansiering via LIFE.

Miljøorganisationerne Amici delle Terra (Jordens Venner),Gruppo d'intervento giuridico (Retshjælpsgruppe) og WWF har allerede rejst sagen over for de nationale og lokale myndigheder. Ingen af de omtalte projekter har så vidt vides været underkastet en specifik og bindende miljøindvirkningsvurdering i overensstemmelse med direktiv 85/337/EØF(2) som suppleret og ændret ved direktiv 97/11/EF(3), bilag II, punkt 12, litra c), og heller ikke en miljøindvirkningsvurdering, jf. direktiv 92/43/EØF(4).

1. Kan Kommissionen oplyse, om den er bekendt med alt dette?

2. Kan Kommissionen oplyse, om de nævnte projekter overholder bestemmelserne om vurdering af miljøindvirkningerne og om beskyttelse af et område, der indgå i Natura 2000-nettet?

3. Vil Kommissionen træffe passende foranstaltninger i denne sag?

4. Hvordan lader EU-finansiering via LIFE, som det fremgår, at Aglientu kommune modtager, sig forene med kommunens vedtagelse af en udstykningsplan med henblik på turismebyggeri i det samme område?

5. Agter Kommissionen at indefryse LIFE-finansieringen, indtil der foreligger sikkerhed for områdets beskyttelse?

6. Er der besluttet eller overvejes der andre EU-finansieringer, herunder via strukturfondene, som direkte eller indirekte kan komme i berøring med den omtalte udstykningsplan?

(1) Beslutning nr. 22 af 9.6.2000.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

(4) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(4. december 2000)

Det projekt, det ærede medlem omtaler, ser ud til at henhøre under den klasse af projekter, der er opført under nr. 12, litra c), i bilag II til Rådets direktiv 97/11/EF om ændring af Rådets direktiv 85/337/EØF om vurdering af visse offentlige og private projekters indvirkning på miljøet.

I direktivet står der følgende (artikel 4, stk. 2):

Med forbehold af artikel 2, stk. 3, skal medlemsstaterne for projekter, der er opført i bilag II, ved hjælp af:

a) en undersøgelse i hvert enkelt tilfælde, eller

b) grænseværdier eller kriterier fastsat af medlemsstaten

afgøre, om projektet skal vurderes i henhold til artikel 5 til 10. Medlemsstaterne kan beslutte at anvende begge de i litra a) og b) nævnte procedurer.

Lokaliteten ITB000006 (Monte Russu) er foreslået udpeget som lokalitet af fællesskabsbetydning (pSCI), i medfør af Rådets direktiv 92/43/EØF om bevaring af naturtyper samt vilde dyr og planter. For så vidt angår foreslåede lokaliteter af fællesskabsbetydning i medfør af Rådets direktiv 92/43/EØF skal medlemsstaterne sikre, at direktivets målsætninger ikke tilsidesættes. Selv i mangel af en fællesskabsliste tilrådes det derfor medlemsstaterne i det mindste at afstå fra enhver aktivitet, som i givet fald kunne forringe en lokalitet på den nationale liste.

Inden for rammerne af LIFE-projektets forvaltning er Kommissionen blevet underrettet om, at der i nær fremtid foretages en hensigtsmæssig vurdering af projektets indvirkning på lokaliteten i medfør af artikel 6, stk. 3, i Rådets direktiv 92/43/EØF. For så vidt angår fællesskabslovgivningen om vurderingen af virkningen på miljøet (VVM), så har projektet på grundlag af de foreliggende oplysninger endnu ikke opnået nogen endelig godkendelse med hensyn til at blive ført ud i livet.

Dog vil Kommissionen træffe alle de nødvendige foranstaltninger med henblik på at få indhentet nøjagtige oplysninger om den situation, det ærede medlem nævner, og sikre, at fællesskabsretten efterkommes behørigt.

Da den korrekte vurdering i henhold til artikel 6 i Rådets direktiv 92/43/EØF ikke er blevet afsluttet, er det derfor endnu ikke muligt at fastslå, om der er tale om problemer med hensyn til overensstemmelsen mellem det projekt, det ærede medlem omtaler, og det pågældende LIFE-projekt. Derfor anses det for at være uhensigtsmæssigt at indefryse LIFE-finansieringen.